มิตรแท้รับศก.ชะลอ เบี้ยครึ่งปีทรุดต่ำเป้า
มิตรแท้ประกันภัย เผย 6 เดือน เบี้ยรับรวมต่ำกว่าเป้า 10% เชื่อครึ่งปีหลังดีขึ้น
2 ก.ค. 2558

มิตรแท้ประกันภัย เผย 6 เดือน เบี้ยรับรวมต่ำกว่าเป้า 10% เชื่อครึ่งปีหลังดีขึ้น
นายอรัญ ศรีว่องไทย กรรมการบริหารและรองกรรมการผู้จัดการอาวุโส บริษัท มิตรแท้ประกันภัย เปิดเผยว่า 6 เดือนแรกบริษัทมีเบี้ยรับรวมประมาณ 1,400 ล้านบาท ต่ำกว่าเป้าหมายประมาณ 10% ซึ่งเป็นไปตามอุตสาหกรรมโดยรวมที่ชะลอตัว เพราะภาวะเศรษฐกิจซบเซา ประชาชนลดการใช้จ่าย
อย่างไรก็ตาม คาดว่า ครึ่งปีหลังน่าจะดีขึ้น โดยปีนี้ นายสุขเทพ จันทร์ศรีชวาลา ประธานกรรมการบริหารและกรรมการผู้จัดการของบริษัท ได้เดินสายประชุมกับสำนักงานตัวแทนและอู่ในเครือตลอดทั้งปี จัดกิจกรรมกับตัวแทนบ่อยขึ้นกว่าทุกปี เพื่อกระตุ้นตลาดและประเมินผลความนิยมในสินค้าของบริษัทในแต่ละตลาด เพื่อจะได้ปรับปรุงให้ทันกับความต้องการ
นอกจากนี้ การเดินสายพบสำนักงานตัวแทนยังมีขึ้นเพื่อให้เกิดการสร้างตัวแทนใหม่ๆ เข้าสู่บริษัท ฝึกอบรมและพัฒนาตัวแทน เช่น การอบรมหลักสูตรกฎหมายประกันภัยและสัญญาประกันภัย เพื่อเพิ่มศักยภาพด้านการขายและขยายผลงานให้มีประสิทธิภาพมากขึ้นจะทำให้การขยายธุรกิจเป็นไปอย่างต่อเนื่อง เพราะทันทีที่มีตัวแทนใหม่เพิ่มขึ้น จะทำให้ธุรกิจเติบโตในระยะยาว
สำหรับปี 2558 นี้ ตั้งเป้าหมายเบี้ยรับรวมตลอดทั้งปีที่ 3,333 ล้านบาท อาจต่ำกว่าเป้าหมายที่วางไว้ เพราะประชาชนชะลอการใช้จ่ายเนื่องจากภาวะเศรษฐกิจไม่เติบโตมาก